Marian Tumler

Marian Joseph Tumler (21. oktoober 1887 Schlanders – 18. november 1987 Viin) oli Saksa ordu kõrgmeister aastail 1948–1970.

Tumler sündis Austria-Ungari impeeriumisse kuulunud Lõuna-Tiroolis, mis alates 1918. aastast kuulub Itaaliale. Juba noores eas valis ta vaimulikutee ning astus 1903. aastal Saksa ordusse. 1910. aastal pühitseti ta preestriks. Hiljem õppis ta Austria ülikoolides geograafiat, geoloogiat ja ajalugu. 1920. aastate lõpul tõusis ta Viinis kõrgetesse orduameteisse, 1925. aastast kuulus ta ordukapiitlisse, 1933. aastal sai ta ordumeistri asetäitjaks ning orduarhiivi juhatajaks. 1938. aastal sai tast Austria komtuuri kohusetäitja. Et ordu ei saanud Teise maailmasõja ajal tegutseda, pidi Tumler 1948. aastal kõrgmeistriks saamise järel ordu sisuliselt uuesti üles ehitama. 1965. aastal osales ta ka Teisel Vatikani kirikukogul. 6 oktoobril 1970 loobus Tumler kõrge vanuse tõttu kõrgmeistri ametist ja veetis viimased 17 eluaastat Viinis.

 

Saksa ordu kõrgmeistrid
Üle 100-aastased
Sündinud 1887
Surnud 1987